חדוה בר

חדוה בר (נולדה ב-10 במרץ 1968) היא כלכלנית ישראלית. משמשת ככמשנה למנכ"ל וסמנכ"לית התפעול בחברת איטורו, וקודם לכן כיהנה כמפקחת על הבנקים בבנק ישראל. בר נולדה לאם ניצולת השואה, גיטה אופלגר (לימים טובה בר-טוב), שורדת מחנה ריכוז בטרנסניסטריה (קריירה דה פיאטרה), רומניה, שעלתה לישראל עם אמה, סבה וסבתה ב-1950; ואב, יעקב בחבוט (לימים בר-טוב) שנולד בחיפה, כבן למשפחה ספרדית שורשית (ס"ט), בעלת 11 ילדים, פרופסור לפיזיקה גרעינית וממייסדי אוניברסיטת בן-גוריון בנגב. אחיה, יאיר בר-טוב, הוא מומחה מערכות מידע וסייבר שהיה בתפקידי ניהול בכירים בשוק ההיי-טק ובמשרד ראש הממשלה. בר גדלה ביישוב עומר, והיא בעלת תואר ראשון בהצטיינות בכלכלה ומדע המדינה, תואר שני בהצטיינות בכלכלה עם התמחות במאקרו כלכלה ובמסחר בינלאומי ותואר דוקטור בכלכלה בנושא "שוק הכספים וממשל תאגידי", כולם מהאוניברסיטה העברית בירושלים. החלה את עבודתה בבנק ישראל ככלכלנית ביחידת המחקר בחטיבת הפיקוח על הבנקים. בר שימשה ראש תחום שוק ההון במחלקת המחקר של הבנק, ובמשך שלוש שנים שימשה נציגת ישראל בדירקטוריון הבנק האירופאי לשיקום ופיתוח (EBRD) בלונדון. ב-2008 מונתה לסגנית ראש חטיבת שוקי הון בבנק לאומי ומנהלת הסיכונים של החטיבה. ב-2010 מונתה למנהלת הסיכונים הראשית (CRO), ראש החטיבה לניהול סיכונים וסמנכ"לית בנק לאומי. באוגוסט 2015 נכנסה לתפקידה כמפקחת על הבנקים בבנק ישראל. במסגרת הסכם ניגוד עניינים נקבע עם כניסתה לתפקיד כי לא תטפל בענייני בנק לאומי למשך שנה וחצי ובתקופה זו הפיקוח על הבנק נוהל על ידי נגידת בנק ישראל, קרנית פלוג. בר קבעה כיעדים של הפיקוח על הבנקים את הנושא של קידום התחרות בבנקאות ובתחום התשלומים, יעד אשר חלקו בוצע יחד עם משרד האוצר במסגרת ועדת שטרום; ואת קידום החדשנות הטכנולוגית והגברת היעילות של המערכת הבנקאית. כל זאת, לצד המשך שמירה על היציבות של המערכת הבנקאית וניהול סיכונים הולם. בעקבות יוזמות שהוביל הפיקוח על הבנקים ביצעו הבנקים מהלכי התייעלות משמעותיים שהתבטאו בצמצום אלפי משרות במערכת הבנקאית וצמצום משמעותי בהוצאות נדל"ן, בין היתר באמצעות ייעול הפריסה הסניפית שלהם; ובמקביל המערכת הבנקאית הפכה לדיגיטלית יותר, כאשר אחוז הפעולות הבנקאיות שמבוצע בדיגיטל עלה משנה לשנה- מ-45 אחוזים ב-2016 ל-60 אחוזים ב-2018; והבנקים הטמיעו חדשנות והגבירו שיתופי פעולה עם חברות פינטק. ב-16 ביוני 2016 הודיעה כי הגופים המוסדיים הגדולים יוכלו להגדיל את אחזקתם במניות הבנקים, ובפרט האחזקה במניות עבור לקוחותיהם (בקרנות פנסיה, קופות גמל וקרנות השתלמות) ובהמשך איפשר הפיקוח בהובלתה לבנקים להגדיל את חלוקת הדיבידנדים, בעקבות הגעה ליעדי ההון הרגולטוריים הגבוהים יותר שנדרשו. חלק מהיוזמות שקידם הפיקוח על הבנקים בתחום התחרות והחדשנות היו הורדת חסמים לכניסת בנקים חדשים - כגון ביטול הדרישה שלכל בנק תהיה מערכת טכנולוגית עצמאית ומתן אפשרות לשתף תשתיות IT; הורדת ההון הרגולטורי הנדרש להקמת בנק חדש ל-50 מיליוני ש"ח (בדומה לעולם); הורדת חסמים לכניסת סולקים חדשים – ובראשם הורדת דרישת ההון והקלת תהליך הרישוי; פרסום הוראת ניהול בנקאי תקין בנושא "בנקאות בתקשורת", שמאפשרת להקים בנק דיגיטלי וגם לבצע את כל הפעולות הבנקאיות מרחוק; הקלות בתחום שימוש במחשוב ענן; מכתב פיקוחי לעידוד חדשנות; והוראה למערכת הבנקאית שדרשה התייעלות משמעותית, שניתנה לצד הקלות בתחומי ההון כדי לאפשר את ההתייעלות. בעקבות ההוראה הודיעו כל הבנקים על תוכנית התייעלות שצפויה להוביל לצמצום של כ-12 אחוזים מכוח האדם במערכת הבנקאית עד לשנת 2020. בנוסף תמכה בר בהפרדת שתי חברות כרטיסי האשראי מהבנקים הגדולים במטרה להגביר את התחרות בתחומים הפיננסיים והפיקוח בהובלתה ליווה את תהליך ההפרדה, תוך שהעניק לחברות הגנות ינוקא, במטרה לאפשר להן להתחזק ולהפוך לגופים פיננסיים מתחרים משמעותיים. במקביל לעידוד הטמעת חדשנות במערכת הבנקאית, הוביל הפיקוח בראשונה את חיזוק ניהול הסיכונים הטכנולוגיים, ובתוך כך פעל יחד עם הרשות הלאומית להגנת הסייבר להקמת מרכז סייבר בנקאי וחתימה על MOU לשיתוף פעולה בין הפיקוח למרכז הלאומי, תוך רתימת כל הבנקים וחברות כרטיסי האשראי לשתף מידע על התקפות וסיכונים, כדי לחזק את ההגנה ולהיערך לתרחיש סייבר גדול. הגברת מודעות פיננסית של אזרחים וסיוע לאוכלוסיות מוחלשות, הוא יעד שקודם על ידי צוות הפיקוח על הבנקים בראשותה של בר. בתוך כך, פעל הפיקוח לרתום את המערכת הבנקאית לחינוך דיגיטלי לאזרחים ותיקים, כדי לסייע להם בתקופה בה סניפי הבנקים נסגרים; ולסייע לנשים שחוות אלימות פיזית וכלכלית, באמצעות הגדרת "אמנת זמינות בנקאית" וולנטרית, שלפיה כל בנק מינה איש קשר בבנק שלו, שאליו מופנה אישה מוכה שנכנסת למקלט לנשים מוכות ומלווה בסגירת החשבון וההתחייבויות מהעבר ויציאה לדרך כלכלית חדשה. באפריל 2020 סיימה את עבודה בבנק ישראל. לאחר פרישתה עסקה בייעוץ לחברות מימון ישיר, Wix ואיטורו. באפריל 2021 מונתה למשנה למנכ"ל וסמנכ"לית התפעול בחברת איטורו. בר תושבת מבשרת ציון, נשואה ואם לשלושה. טל לוי, בעקבות המלצת מאור: ד"ר חדוה בר תמונה למנהלת הסיכונים הראשית של לאומי, באתר TheMarker‏, 17 ביוני 2010 נגידת בנק ישראל הודיעה על מינויה של ד"ר חדוה בר למפקחת על הבנקים, באתר בנק ישראל, 9 ביוני 2015 תומר ורון, עכשיו זה רשמי: חדוה בר נבחרה למפקחת על הבנקים, באתר כלכליסט, 9 ביוני 2015 דברי המפקחת על הבנקים, ד"ר חדוה בר, בכנס "הטכנולוגיה משנה את פני הבנקאות", 3 במרץ 2016, בעמוד היוטיוב של בנק ישראל מצגת המפקחת על הבנקים, ד"ר חדוה בר, בכנס "הטכנולוגיה משנה את פני הבנקאות", 3 במרץ 2016, באתר בנק ישראל סמי פרץ, מיכאל רוכוורגר, מירב ארלוזורוב, המפקחת על הבנקים: "לבנקאים אין מה להרגיש לוזרים", באתר TheMarker‏, 21 באפריל 2016 שאול אמסטרדמסקי וגלית חמי, חדוה בר: "השנאה לבנקים נבעה משכר, מעמלות ומאשראי לטייקונים", באתר כלכליסט, 21 באפריל 2016 המפקחת על הבנקים, ד"ר חדוה בר, בריאיון לרו"ח ארז סופר בוועידת שוק ההון של גלובס 7 ביוני 2016, בעמוד היוטיוב של בנק ישראל יהודה שרוני, ‏שומרת הסף מזהירה: "חשיפת הבנקים לנדל"ן מסוכנת", באתר מעריב אונליין, 22 באוקטובר 2016 עירית אבישר, אלי ציפורי, מיכל רז-חיימוביץ', ‏חדוה בר על פישמן: לא היו ביטחונות נזילים ולא פקודות סטופ-לוס, באתר גלובס, 13 ביוני 2017 מיכאל רוכוורגר, "אנחנו בעד מיזוג בין מזרחי לאגוד. הוא ייצור בנק שיאתגר את לאומי והפועלים", באתר TheMarker‏, 14 באוגוסט 2017 יהודה שרוני, ‏המפקחת על הבנקים: "האיומים לא מרתיעים אותי מביצוע עבודתי", באתר מעריב אונליין, 1 בדצמבר 2017 עירית אבישר, ‏"אנחנו בונים את כביש 6 של התחרות במערכת הבנקאית", באתר גלובס, 6 בספטמבר 2018 רחלי בינדמן, "הבנקים יצטרכו לצמצם אלפי משרות" - חדוה בר עוצרת את החגיגה, באתר כלכליסט, 9 בספטמבר 2018 רון שטיין, ‏בלי ארנק, בלי כרטיסי אשראי: האם מתקרב היום שבו נצא מהבית "רק עם הסמארטפון", באתר גלובס, 15 באוקטובר 2019 מיכאל רוכוורגר, "לא ראינו פשיטות רגל כי מתבצעת הנשמה, אבל אין ספק שיהיו עסקים שלא ישרדו", באתר TheMarker‏, 14 במאי 2020 חדוה בר, דף שער בספרייה הלאומית הסתיימה החפיפה: חדוה בר נכנסה לתפקיד המפקחת על הבנקים, באתר גלובס, 28 באוגוסט 2015 הסדר למניעת ניגוד עניינים, באתר בנק ישראל לירן סהר, בנק ישראל מפרסם הוראות התייעלות לבנקים - פרישה מרצון וצמצום הוצאות, באתר ביזפורטל, 28 בדצמבר 2015 המפקחת על הבנקים, ד"ר חדוה בר, תפרוש מתפקידה באפריל, באתר מעריב אונליין, 1 בדצמבר 2019 מיכאל רוכוורגר, אחרי שלושה חודשים בלבד: חדוה בר מייעצת למימון ישיר, באתר TheMarker‏, 10 באוגוסט 2020 עמרי זרחוביץ', מבנק לישראל להיי-טק: התפקיד החדש של חדוה בר, באתר TheMarker‏, 6 באפריל 2021